CFRESH วิ่ง 5% โบรกแนะ “ซื้อ” สัญญาณเทคนิคขาขึ้น-พีอีต่ำ 12.51 เท่า    
CFRESH วิ่ง 5% โบรกแนะ “ซื้อ” ตามสัญญาณเทคนิคขาขึ้น ทดสอบแนวต้าน 4.70 บาท ส่วนค่า P/E ต่ำเพียง 12.51 เท่า หากเทียบกับกลุ่มธุรกิจที่ 38.25 เท่า พร้อมด้วยผลประกอบการไตรมาส 1/65 เติบโตก้าวกระโดด
CFRESH วิ่ง 5% โบรกแนะ “ซื้อ” ตามสัญญาณเทคนิคขาขึ้น ทดสอบแนวต้าน 4.70 บาท ส่วนค่า P/E ต่ำเพียง 12.51 เท่า หากเทียบกับกลุ่มธุรกิจที่ 38.25 เท่า พร้อมด้วยผลประกอบการไตรมาส 1/65 เติบโตก้าวกระโดด
6 มิ.ย. 2565

ผู้สื่อข่าวรายงานว่า วันนี้ (6 มิ.ย. 2565) ราคาหุ้น บริษัท ซีเฟรชอินดัสตรี จำกัด (มหาชน) หรือ CFRESH ณ เวลา 10:37 น. อยู่ที่ระดับ 4.28 บาท บวกไป 0.20 บาท หรือขึ้นไป 4.90% โดยทำจุดสูงสุดที่ 4.36 บาท และทำจุดต่ำสุดที่ 4.16 บาท ด้วยมูลค่าการซื้อขาย 328.31 ล้านบาท

บล.ฟินันเซีย ไซรัส ระบุในบทวิเคราะห์ (6 มิ.ย. 2565) มีคำแนะนำระยะสั้น “ซื้อ” CFRESH โดยราคาฟื้นตัวขึ้นปิดเหนือแนวต้านหลักที่ 4.00 บาท ดึงรอบของการฟื้นตัวและทิศทางขาขึ้นกลับเข้ามาอีกครั้ง วางแนวต้านถัดไปที่ 4.28 บาท
ด้านบล.ซีจีเอส-ซีไอเอ็มบี ระบุในบทวิเคราะห์ แนะนำ “ซื้อ” CFRESH โดยราคาหุ้นที่ปรับตัวเพิ่มขึ้นเกิดสัญญาณซื้อทางเทคนิค พร้อมด้วยปริมาณการซื้อที่เพิ่มสูงขึ้น หลังจากปรับตัวเพิ่มขึ้นทะลุผ่านแนวต้านของเส้นแนวโน้มขาลงขึ้นไป ทำให้แนวโน้มหลักยังมีโอกาสปรับตัวเพิ่มขึ้นต่อเนื่อง
ส่วนสัญญาณของ MACD เคลื่อนไหวออกด้านข้างในแดนบวก เครื่องมือทางเทคนิคชี้วัดแนวโน้มขึ้นเคลื่อนไหวเหนือแนวโน้มลง RSI ปรับตัวเพิ่มขึ้นเหนือระดับ 60
โดยแนะนำซื้อ CFRESH โดยมีแนวรับที่ 4.08 บาท และ 4.00 บาท เพื่อคาดหวังการปรับตัวเพิ่มขึ้นไปทอสอบแนวต้านที่ 4.40 บาท และ 4.70 บาท เป็นจุดขายทำกำไร ขณะที่ส่วนของจุด STOP LOSS ถ้าราคาหุ้นปิดต่ำกว่า 3.78 บาท
อย่างไรก็ตามในช่วงที่ผ่านมาผลประกอบการไตรมาส 1 สิ้นสุดวันที่ 31 มีนาคม 2565 บริษัทมีกำไรสุทธิ 36.91 ล้านบาท เพิ่มขึ้น 1,086.82% เมื่อเทียบกับงวดเดียวกันของปีก่อนมีกำไรสุทธิ 3.11 ล้านบาท
ขณะที่หากมาพิจารณาส่วนของค่า P/E ของบริษัทเพียง 12.51 เท่า ถือว่าราคายังไม่แพง เมื่อเทียบกับหมวดธุรกิจอาหารและเครื่องดื่มอยู่ที่ 38.25 เท่า